සිය රාජකාරි ගිනි අවියෙන් වෙඩි තබා තම පියා මරා දමා සාවද්‍ය නොවන මනුෂ්‍ය ඝාතනයක් සිදු කළැයි අනුරාධපුර මහාධිකරණය හමුවේ අධි චෝදනා ලබා සිටි විත්තිකාර හිටපු සිවිල් ආරක්ෂක බළකායේ සෙබළකු එම චෝදනාවට වරදකරු බවට නිගමනය කළ උතුරුමැද පළාත් බද මහාධිකරණ විනිසුරු මංජුල තිලකරත්න ඔහුට වසර දහයක බරපතළ වැඩ සහිත සිර දඬුවමක් නියම කර තිබෙනවා.මීට අමතරව රුපියල් පන්දහසක දඩයක්ද ගෙවන ලෙසට විත්තිකරුට තවදුරටත් නියෝග කළ මහාධිකරණ විනිසුරුවරයා දඩ මුදල ගෙවීම පැහැර හරින්නේ නම් ඔහු තවත් මාස තුනක ලිහිල් සිර දඬුවමකටද යටත් කෙරුණා.මෙම දඬුවම් නියම වූයේ කැබිතිගොල්ලෑව ගෝනුමැරියාව පදිංචිකරුවකු වන සිවිල් ආරක්ෂක බළකායේ හිටපු සෙබළක් වන දෙදරු පියෙකුටයි.2008 වසරේ ජූලි මස 31 වැනි දින හෝ ඊට ආසන්න දිනයක අනුරාධපුර කැබිතිගොල්ලෑව ගෝනුමැරියාවේදී තම පියාට ටී- 56 ස්වයංක්‍රිය ගිනි අවියෙන් වෙඩි තබා මරා දමා සාවද්‍ය නොවන මනුෂ්‍ය ඝාතනයක් සිදු කෙළේ යැයි නීතිපතිවරයා විත්තිකරුට එරෙහිව අනුරාධපුර මහාධිකරණය හමුවේ අධි චෝදනා ගොනු කර තිබුනා.විත්තිකරුට එරෙහිව මුල් අවස්ථාවේ නීතිපතිවරයා විසින් අධිචෝදනා ගොනු කර තිබූ අතර විත්තිකරු සහ ඔහුගේ පියා අතර ඇති වූ ගැටුමකදී ප්‍රකෝප කිරීමක් හේතුවෙන් විත්තිකරු මෙම වෙඩි තැබීම සිදු කර ඇති බව අනාවරණය වීමෙන් පසුව සාවද්‍ය නොවන මානුෂ්‍ය ඝාතනයක් සිදු කළ බවට අධිචෝදනා පත්‍රය සංශෝධනය කරනු ලැබුවා.